Sammendrag af de årlige gennemførelsesrapporter for de operationelle programmer, som er samfinansieret af Den Europæiske Fond for Bistand til de Socialt Dårligst Stillede i 2014

Sammendrag af de årlige gennemførelsesrapporter for de operationelle programmer, som er samfinansieret af Den Europæiske Fond for Bistand til de Socialt Dårligst Stillede in 2014

I. Indledning

Den Europæiske Fond for Bistand til de Socialt Dårligst Stillede (FEAD) blev oprettet ved forordning (EU) nr. 223/2014 med det formål at bidrage til at reducere de værste former for fattigdom i EU såsom hjemløshed, børnefattigdom og fødevaremangel. I henhold til forordningen kan FEAD bruges til at støtte de socialt dårligst stillede ved at sørge for mad, elementære forbrugsvarer som tøj, fodtøj og hygiejneartikler eller ved at arrangere sociale inklusionsaktiviteter. FEAD kan også bruges til at finansiere indsamling og uddeling af fødevaredonationer med henblik på bekæmpelse af fødevarespild.

Det samlede tilgængelige beløb til FEAD er 3 813 mio. EUR i løbende priser og tildelingerne til alle medlemsstaterne fremgår af bilag III til forordning (EU) nr. 223/2014.

FEAD gennemføres i alle EU-medlemsstater i programmeringsperioden 2014-2020. Den gennemføres via operationelle programmer, som Kommissionen har godkendt. Medlemsstaterne kan beslutte, hvordan de gør bedst mulig brug af midlerne ved at vælge at udvikle et operationelt program for fødevarer og/eller elementær materiel bistand (OP I) og/eller et operationelt program for social inklusion af de socialt dårligst stillede personer (OP II). Medlemsstaterne har også frihed til at bestemme målgrupperne, den type støtte, der ydes, og den geografiske dækning af deres programmer.

Social inklusion af de socialt dårligst stillede personer er central for OP II, men det er også en vigtig del af OP I. Materiel bistand skal ydes sammen med ledsageforanstaltninger, som har til formål at fremme social inklusion for den endelige modtager (f.eks. henvise dem til de relevante tjenester, tilbyde rådgivning om en alsidig kost og rådgive om budgetstyring). OP I imødekommer således de dårligst stilledes elementære materielle behov og hjælper dem desuden med at tage et skridt i retning af fornyet integration i samfundet.

Medlemsstaterne samarbejder med partnerorganisationer om at gennemføre FEAD-programmerne. Disse organisationer, som kan være offentlige organer eller almennyttige organisationer, yder materiel bistand (OP I) eller opretter og står for de sociale inklusionsforanstaltninger (OP II) som beskrevet i programmerne. Dette samarbejde betyder, at fonden også støtter socialpolitisk kapacitetsopbygning i partnerorganisationerne.

Ifølge overvågningsordningerne for fonden skal medlemsstaterne udarbejde en rapport om gennemførelsen af deres programmer og forelægge den for Kommissionen hvert år inden den 30. juni i det efterfølgende kalenderår. Kommissionen vurderer gennemførelsesrapporterne og anmoder om nødvendigt den relevante medlemsstat om at foretage ændringer. Kommissionen skal desuden forelægge et sammendrag af de rapporter, som medlemsstaterne har indsendt, for Europa-Parlamentet og Rådet i rimelig tid.

Dette sammendrag afspejler oplysningerne i gennemførelsesrapporterne for 2014 i den form, de blev accepteret af Kommissionen. Det giver et generelt overblik over udviklingen i forhold til FEAD på EU-plan og indeholder oplysningerne fra medlemsstaterne i overensstemmelse med strukturen i rapporterne. Værdierne for de fælles indikatorer findes i bilaget.

II. Generel udvikling

FEAD-forordningen blev offentliggjort i marts 2014. Forhandlingerne mellem medlemsstaterne og Kommissionen om indholdet af programmerne tog det meste af året. Startdatoen for støtteberettigelse blev fastsat til den 1. december 2013, og aktiviteterne var derfor i gang, allerede inden nogle af de operationelle programmer blev vedtaget.

Størstedelen af de operationelle programmer blev forelagt Kommissionen i begyndelsen af september 2014. Ved årets udgang var der blevet vedtaget i alt 25 programmer, mens de resterende tre (DE, SE, UK) blev godkendt i begyndelsen af 2015. Ved vedtagelsen af hvert program betalte Kommissionen desuden den relevante medlemsstat 11 % af programmets budget som forfinansiering. Dette gjorde det muligt at yde hastebistand til de dårligst stillede.

Resultatet af programmeringen viste, at 24 medlemsstater havde valgt at gennemføre et OP I, mens fire havde valgt et OP II. De specifikke typer bistand, som medlemsstaterne valgte at yde, er:

OP-type Type af bistand Medlemsstater OP I Fødevarer BG, EE, ES, FR, MT, PL, SI, FI, UK (9) OP I Elementær materiel bistand AT, CY (2) OP I Fødevarer og elementær materiel bistand BE, CZ, IE, EL, HR, IT, LV, LT, LU, HU, PT, RO, SK (13) OP II Sociale inklusionsaktiviteter DE, DK, NL, SE (4)

III. Gennemførelsen af de operationelle programmer

I overensstemmelse med den ovenfor beskrevne udvikling anførte de fleste af medlemsstaterne i deres rapporter, at 2014 var dedikeret til udarbejdelsen af deres programmer, høringer med relevante parter og forhandlinger med Kommissionen. Processen med udarbejdelsen af programgennemførelsen omfattede også udpegelse af programmyndigheder (forvaltnings- og attesteringsmyndigheder). Derudover påbegyndte nogle medlemsstater arbejdet med deres informationssystemer og holdt indledende drøftelser med de relevante interessenter om arten af den bistand, som skal ydes med finansiering fra FEAD.